b'\n_START_ARTICLE_\nHelsingin Polkupy\xc3\xb6r\xc3\xa4ilij\xc3\xa4t\n_START_SECTION_\nLiikennepolitiikka\n_START_PARAGRAPH_\nHelsingin Polkupy\xc3\xb6r\xc3\xa4ilij\xc3\xa4t pyrkii aktiivisesti edist\xc3\xa4m\xc3\xa4\xc3\xa4n polkupy\xc3\xb6r\xc3\xa4ilyn edellytyksi\xc3\xa4 ja liikenneturvallisuutta p\xc3\xa4\xc3\xa4kaupunkiseudulla ja koko Suomessa. Yhdistys tekee yhteisty\xc3\xb6t\xc3\xa4 kaupunki- ja liikennesuunnittelijoiden kanssa. Yhdistyksen j\xc3\xa4seni\xc3\xa4 osallistuu erilaisiin liikennepoliittisiin ty\xc3\xb6ryhmiin, joissa he toimivat polkupy\xc3\xb6r\xc3\xa4ilij\xc3\xb6iden puolesta niin kunnallisella kuin valtiollisellakin tasolla. Yhdistys vaikuttaa j\xc3\xa4senist\xc3\xb6ns\xc3\xa4 v\xc3\xa4lityksell\xc3\xa4 lis\xc3\xa4ksi P\xc3\xa4\xc3\xa4kaupunkiseudun ulkoilukarttojen tekemiseen._NEWLINE_Helsingin Polkupy\xc3\xb6r\xc3\xa4ilij\xc3\xa4t on puoluepoliittisesti sitoutumaton.\n_START_SECTION_\nPy\xc3\xb6r\xc3\xa4retket\n_START_PARAGRAPH_\nYhdistyksen organisoimat p\xc3\xa4\xc3\xa4kaupunkiseudun py\xc3\xb6r\xc3\xa4retket ker\xc3\xa4\xc3\xa4v\xc3\xa4t runsaasti osallistujia, my\xc3\xb6s jossain m\xc3\xa4\xc3\xa4rin j\xc3\xa4senten ulkopuolelta. Yhdistys on harjoittanut ohjattua retkitoimintaa toimintansa alusta alkaen. Kes\xc3\xa4kauden retket ovat ohjattuja ja jatkuvat huhtikuun puoliv\xc3\xa4list\xc3\xa4 lokakuun puoliv\xc3\xa4liin. Kes\xc3\xa4kauden py\xc3\xb6r\xc3\xa4retket ovat 30-80 kilometri\xc3\xa4 pitki\xc3\xa4. Yhdistys j\xc3\xa4rjest\xc3\xa4\xc3\xa4 aktiiviharrastajille py\xc3\xb6r\xc3\xa4ilyretki\xc3\xa4 my\xc3\xb6s talvikaudella ja pitempi\xc3\xa4 kuntopy\xc3\xb6r\xc3\xa4ilyj\xc3\xa4 lauantaisin.'